पर्यटन मंत्रालय
केन्द्र कारगिल की प्रतिष्ठा वापस लाने के लिए प्रतिबद्ध: श्री प्रह्लाद सिंह पटेल
कारगिल में राष्ट्रीय पर्यटन दिवस मनाया गया
पर्यटन को बढ़ावा देने के लिए कारगिल में अंतर्राष्ट्रीय मानकों के अनुरूप उच्च गुणवत्ता युक्त बुनियादी ढांचा उपलब्ध कराया जाएगा, आईआईएसएम की एक शाखा स्थापित की जाएगी: केंद्रीय पर्यटन मंत्री
केंद्रीय पर्यटन और संस्कृति राज्य मंत्री  श्री प्रह्लाद सिंह पटेल ने आज केंद्र शासित प्रदेश लद्दाख के कारगिल जिले में आइस हॉकी रिंक बियामाथांग में राष्ट्रीय पर्यटन दिवस का उद्घाटन किया। केंद्रीय मंत्री ने स्थानीय प्रतिभाओं को प्रोत्साहन देते हुए उन्हें आत्मसात करते हुए आत्म-निर्भर भारत के सपने को साकार करने के लिए इंडियन इंस्टीट्यूट ऑफ स्कीइंग एंड माउंटेनियरिंग  की एक शाखा स्थापित करने की घोषणा की।
श्री प्रह्लाद सिंह पटेल ने कहा कि बाहरी दुनिया को यह संदेश जाना चाहिए कि कारगिल एक युद्ध क्षेत्र नहीं बल्कि एक शांतिपूर्ण क्षेत्र है। उन्होंने कहा कि एक अंतरराष्ट्रीय स्तर का स्कीइंग और पर्वतारोहण संस्थान स्थापित करने के लिए केन्द्र सरकार कारगिल में हर आवश्यक बुनियादी सुविधाऐं प्रदान करने के लिए दृढ़ संकल्पित है ताकि अंतर्राष्ट्रीय स्तर के एक स्कीइंग एंड माउंटेनियरिंग संस्था की स्थापना की जा सके। उन्होंने आगे कहा कि कारगिल में एक विश्व स्तरीय साहसिक खेल गंतव्य की सार्थक योजना को पर्वतारोहण, स्कीइंग, आइस हॉकी और अन्य शीतकालीन खेलों के क्षेत्र में सर्वश्रेष्ठ शिक्षा के माध्यम से स्थानीय प्रतिभाओं का पोषण करते हुए स्थापित किया जाएगा।
कारगिल जिले को शीतकालीन पर्यटन के अच्छे अवसरों का लाभ मिलेगा और इसमें अंतरराष्ट्रीय स्तर पर प्रतिनिधित्व करने की क्षमता भी है। श्री पटेल ने कहा कि सरकार इस क्षेत्र के हितों की रक्षा के लिए प्रतिबद्ध है और इन स्कीइंग पाठ्यक्रमों के माध्यम से स्थानीय खिलाड़ियों को प्रशिक्षित करने की आवश्यकता है। उन्होंने छात्रों से आतिथ्य में व्यावसायिक पाठ्यक्रमों के लिए भारतीय पर्यटन और यात्रा प्रबंधन संस्थान  के पाठ्यक्रमों में दाखिला लेने का भी आग्रह किया।
मंत्री महोदय ने बल दिया कि पर्यटन और रोजगार के अवसरों के लिए एक अनुकूल वातावरण का निर्माण करने और कारगिल की प्रतिष्ठा को पुनः वापस लाने के लिए भारत सरकार जिले में अंतर्राष्ट्रीय स्तर की पर्यटन अवसंरचना के निर्माण के लिए पूर्ण रूप से प्रतिबद्ध है।
लद्दाख से संसद सदस्य, श्री जमयांग सेरिंग नामग्याल ने कहा कि प्रधानमंत्री श्री नरेन्द्र मोदी के नेतृत्व में केंद्र सरकार नवगठित केंद्रशासित प्रदेश के सभी क्षेत्रों में विकास लाने के लिए दृढ़ संकल्पित है। उन्होंने कहा कि विभिन्न प्रकार की पर्यटन और साहसिक पर्यटन गतिविधियों के लिए कारगिल में बहुत अधिक सामर्थ्य है।
सांसद ने कहा कि जांस्कर में शीतकालीन उत्सव और राष्ट्रीय पर्यटन दिवस मनाने के अलावा कारगिल में विभिन्न शीतकालीन खेल कार्यशालाओं और टूर्नामेंटों के शुभारंभ के अवसर पर जबरदस्त सर्दी के बावजूद भी केंद्रीय मंत्री का दौरा पर्यटन को बढ़ावा की दिशा में केंद्र सरकार की प्रतिबद्धता को दर्शाता है। श्री जम्यांग ने कहा कि लद्दाख में पर्यटन ग्रामीण केंद्रित होना चाहिए और अधिक अतिथिगृह बनाए जाने चाहिए एवं सरकार ने इसके लिए आवश्यक प्रावधान भी प्रदान किए हैं।
लद्दाख के कमिश्नर सचिव  श्री रिगजिन सेम्फेल ने इस अवसर पर कहा कि लद्दाख की अर्थव्यवस्था में पर्यटन की बड़ी हिस्सेदारी है और केंद्र शासित प्रदेश की स्थापना होने के बाद से इस संबंध में कई महत्वपूर्ण निर्णय लिए गए हैं। श्री सेम्फेल ने कहा कि पूर्व में राज्य का बजट मात्र 12 करोड़ था जिसे अब बढ़ाकर 250 करोड़ कर दिया गया है, यह इस क्षेत्र के विकास के प्रति सरकार की गंभीरता को दिखाता है ।
जिले के लिए आईआईएसएम की घोषणा के लिए केंद्रीय मंत्री को धन्यवाद देते हुए, श्री फ़िरोज़ अहमद खान ने कहा कि सरकार के ऐसे कदमों से जिले में पर्यटन को बढ़ावा देने में सहायता मिलेगी। कठोर सर्दियों में केंद्रीय मंत्री की यात्रा को मिसाल बताते हुए, श्री खान ने कहा कि इस तरह के दौरे एक अस्थिर युद्धक्षेत्र में न जाने की धारणा को तोड़ने में सहायक होती हैं।
एडवेंचर पर्यटन की राष्ट्रीय प्रतियोगिता  कारगिल 2021 के आईआईएसएम कप के अंतिम मैच दिन के दौरान खेले गए। केंद्रीय मंत्री ने विजेता और भाग लेने वाले खिलाड़ियों को पदक देकर सम्मानित किया।
इस अवसर पर कारगिल के उपायुक्त श्री बशीर-उल-हक चौधरी, आईआईटीटीएम के निदेशक प्रोफेसर आलोक शर्मा, शीतकालीन खेल प्रतियोगिता के मुख्य आयोजक जे एस ढिल्लन, नागरिक, पुलिस प्रशासन और सेना के अधिकारी, एथलीट और खेल प्रेमी भी उपस्थित थे।
समारोह के दौरान एक भव्य सांस्कृतिक समारोह का भी आयोजन किया गया।